Document ID: 32015R0003

REGULAMENTUL DELEGAT (UE) 2015/3 AL COMISIEI
din 30 septembrie 2014
de completare a Regulamentului (CE) nr. 1060/2009 al Parlamentului European și al Consiliului în ceea ce privește standardele tehnice de reglementare privind cerințele de informare pentru instrumentele financiare structurate
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1060/2009 al Parlamentului European și al Consiliului din 16 septembrie 2009 privind agențiile de rating de credit (1), în special articolul 8b alineatul (3) al treilea paragraf,
întrucât:
(1)
În conformitate cu articolul 8b din Regulamentul (CE) nr. 1060/2009, investitorii ar trebui să primească informații suficiente despre calitatea și performanța activelor lor suport, astfel încât să poată realiza o evaluare în cunoștință de cauză a bonității instrumentelor financiare structurate. Totodată, acest lucru ar reduce dependența investitorilor de ratingurile de credit și ar facilita emiterea de ratinguri de credit nesolicitate.
(2)
Prezentul regulament ar trebui să se aplice tuturor instrumentelor financiare sau altor active care rezultă dintr-o tranzacție sau o schemă de securitizare menționată la articolul 4 alineatul (61) din Regulamentul (UE) nr. 575/2013 al Parlamentului European și al Consiliului (2), cu condiția ca emitentul, inițiatorul sau sponsorul să fie stabilit și, în acest scop, să aibă sediul social în Uniune. De aceea, prezentul regulament ar trebui să acopere doar instrumentele financiare sau alte active rezultate din orice tranzacție sau schemă prin care riscul de credit asociat unei expuneri sau unui portofoliu de expuneri este segmentat pe tranșe și are caracteristicile la care face referire articolul respectiv. Prin urmare, în conformitate cu regulamentul menționat, o expunere care creează o obligație de plată directă pentru o tranzacție sau o schemă utilizată pentru a finanța sau administra active corporale nu ar trebui considerată o expunere față de o securitizare, chiar dacă tranzacția sau schema prevede obligații de plată de rang diferit.
(3)
Domeniul de aplicare al prezentului regulament nu ar trebui să fie limitat la emiterea de instrumente financiare structurate care îndeplinesc condițiile necesare pentru a fi considerate valori mobiliare, ci ar trebui să includă și alte instrumente financiare și active care rezultă dintr-o tranzacție sau o schemă de securitizare, cum ar fi instrumentele pieței monetare, inclusiv programele de emisiuni de titluri pe termen scurt garantate cu active. În plus, prezentul regulament ar trebui să se aplice instrumentelor financiare structurate cu și fără ratinguri de credit acordate de o agenție de rating de credit înregistrată în Uniune. Tranzacțiile private și bilaterale ar trebui, de asemenea, să intre în domeniul de aplicare al prezentului regulament, ca și tranzacțiile care nu sunt oferite publicului sau admise la tranzacționare pe o piață reglementată.
(4)
Prezentul regulament conține modele standardizate de prezentare a informațiilor pentru mai multe categorii de active. Fără a aduce atingere domeniului de aplicare al prezentului regulament și până în momentul în care obligațiile de raportare vor fi elaborate de AEVMP și adoptate de Comisie, modelele standardizate de prezentare a informațiilor și toate obligațiile de raportare prevăzute de prezentul regulament ar trebui să se aplice doar instrumentelor financiare structurate care sunt garantate cu active-suport incluse în lista categoriilor de active-suport specificată în prezentul regulament și care, în plus, nu sunt de natură privată sau bilaterală.
(5)
Atunci când se conformează dispozițiilor din prezentul regulament, emitenții, inițiatorii și sponsorii trebuie să respecte legislația națională și a Uniunii în materie de protecție a confidențialității surselor de informații sau de prelucrare a datelor cu caracter personal, pentru a evita eventuale încălcări ale legislației respective.
(6)
Emitentul, inițiatorul și sponsorul pot desemna o entitate responsabilă cu raportarea informațiilor către site-ul care urmează a fi creat de AEVMP în conformitate cu articolul 8b alineatul (4) din Regulamentul (CE) nr. 1060/2009 („site-ul instrumentelor financiare structurate”). Externalizarea obligațiilor de raportare către o altă entitate, de exemplu o societate de administrare, este, de asemenea, posibilă. Acest lucru nu aduce însă atingere responsabilității care revine, în baza prezentului regulament, emitentului, inițiatorului și sponsorului.
(7)
AEVMP trebuie să comunice pe site-ul său o serie de instrucțiuni tehnice de raportare referitoare, printre altele, la modalitățile de transmitere sau la formatul fișierelor pe care trebuie să le trimită emitenții, inițiatorii și sponsorii. AEVMP trebuie să comunice aceste instrucțiuni tehnice din timp, înainte de data de punere în aplicare a obligațiilor de raportare prevăzute de prezentul regulament, pentru ca emitenții, inițiatorii, sponsorii și alte părți implicate să aibă timp să dezvolte sisteme și proceduri adecvate, pe baza instrucțiunilor tehnice comunicate de AEVMP.
(8)
Informațiile care urmează a fi furnizate în conformitate cu prezentul regulament trebuie compilate într-un format standard care să permită prelucrarea automată a datelor pe site-ul instrumentelor financiare structurate. De asemenea, informațiile ar trebui publicate într-un format ușor de accesat de către orice utilizator al site-ului instrumentelor financiare structurate. AEVMP trebuie să se asigure că autoritățile sectoriale competente au acces la site-ul instrumentelor financiare structurate pentru a-și îndeplini sarcinile care le sunt atribuite în baza Regulamentului (CE) nr. 1060/2009.
(9)
Prezentul regulament se bazează pe proiectele de standarde tehnice de reglementare prezentate de către AEVMP Comisiei, în conformitate cu articolul 10 din Regulamentul (UE) nr. 1095/2010 al Parlamentului European și al Consiliului (3).
(10)
AEVMP a organizat o consultare publică deschisă cu privire la proiectele de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor înființat în conformitate cu articolul 37 din Regulamentul (UE) nr. 1095/2010.
(11)
Este nevoie de un interval rezonabil de timp pentru a le permite emitenților, inițiatorilor și sponsorilor unui instrument financiar structurat stabiliți în Uniune să se adapteze și să ia măsurile necesare în vederea conformării la prezentul regulament și pentru a-i permite AEVMP să dezvolte site-ul instrumentelor financiare structurate unde urmează a fi publicate informațiile cerute de prezentul regulament. În consecință, prezentul regulament ar trebui să se aplice de la 1 ianuarie 2017. Totuși, AEVMP ar trebui să comunice instrucțiunile tehnice de raportare necesare din timp, înainte de data de punere în aplicare a prezentului regulament. Acest lucru este necesar pentru ca emitenții, inițiatorii și sponsorii unui instrument financiar structurat stabiliți în Uniune să aibă timp să elaboreze sisteme și proceduri adecvate, pe baza instrucțiunilor tehnice în cauză, pentru a garanta o raportare completă și corectă și pentru a ține cont de evoluțiile viitoare de pe piețele financiare din Uniune,
ADOPTĂ PREZENTUL REGULAMENT:
Articolul 1
Domeniul de aplicare
Prezentul regulament se aplică instrumentelor financiare structurate al căror emitent, inițiator sau sponsor este stabilit în Uniune și care sunt emise după data intrării în vigoare a prezentului regulament.
Articolul 2
Entitatea raportoare
(1) Emitentul, inițiatorul și sponsorul unui instrument financiar structurat pot desemna una sau mai multe entități raportoare care să publice informațiile solicitate în baza articolelor 3 și 4 și a articolului 5 alineatul (3) din prezentul regulament pe site-ul menționat la articolul 8b alineatul (4) din Regulamentul (CE) nr. 1060/2009 („site-ul instrumentelor financiare structurate”). Aceste entități publică informațiile cerute pe site-ul instrumentelor financiare structurate, în conformitate cu articolele 4 și 7 din prezentul regulament.
(2) Emitentul, inițiatorul sau sponsorul unui instrument financiar structurat care a desemnat entitatea sau entitățile menționate la alineatul (1) notifică acest lucru AEVMP în conformitate cu alineatul respectiv, fără întârziere nejustificată. Această desemnare se face fără a aduce atingere responsabilității care le revine emitentului, inițiatorului și sponsorului de a se conforma articolului 8b din Regulamentul (CE) nr. 1060/2009.
Articolul 3
Informațiile care urmează a fi raportate
Dacă instrumentul financiar structurat este garantat cu oricare dintre activele-suport menționate în articolul 4, entitatea raportoare trebuie să publice pe site-ul instrumentelor financiare structurate următoarele informații:
(a)
date la nivel de credit, prin intermediul modelelor standardizate de prezentare a informațiilor incluse în anexele I-VII;
(b)
dacă este cazul pentru un anumit instrument financiar structurat, următoarele documente, inclusiv o descriere detaliată a ordinii plăților asociate instrumentului financiar structurat:
(i)
documentul de ofertă sau prospectul final, împreună cu documentele referitoare la finalizarea tranzacției, inclusiv orice document public la care se face referire în prospect sau care reglementează funcționarea tranzacției, cu excepția avizelor juridice;
(ii)
acordul de vânzare, de cesiune, de novație sau de transfer al activelor și orice contract de fiducie relevant;
(iii)
contractele de administrare de credite, de administrare de credite de rezervă, de administrare și gestionare a fluxurilor de numerar;
(iv)
actul fiduciar, actul de garanție, contractul de agenție, contractul de cont bancar, contractul de investiții garantate, termenii încorporați, contractul-cadru de fiducie (master trust framework) sau contractul de definire a fiduciei (master definitions agreement);
(v)
orice acorduri intercreditori, documente aferente contractelor swap, acorduri de împrumut subordonat, acorduri de împrumut pentru întreprinderile nou înființate și acorduri de facilitate de lichiditate relevante;
(vi)
orice alte documente suport care sunt esențiale pentru înțelegerea tranzacției;
(c)
dacă prospectul nu a fost elaborat în conformitate cu Directiva 2003/71/CE a Parlamentului European și a Consiliului (4), un rezumat al tranzacției sau o prezentare generală a principalelor caracteristici ale instrumentului financiar structurat, inclusiv:
(i)
structura tranzacției;
(ii)
caracteristicile activelor, fluxurile de numerar, facilitățile de îmbunătățire a calității creditului și de sprijin de lichiditate;
(iii)
drepturile de vot ale deținătorului de titluri, relația dintre deținătorii de titluri și alți creditori garantați în cadrul unei tranzacții;
(iv)
o listă a evenimentelor și factorilor declanșatori menționați în documentele furnizate pe site-ul instrumentelor financiare structurate în conformitate cu punctul (b) care ar putea avea un impact semnificativ asupra performanței instrumentelor financiare structurate;
(v)
organigramele care oferă o imagine de ansamblu asupra tranzacției, fluxurilor de numerar și structurii proprietății;
(d)
rapoartele destinate investitorilor, care conțin informațiile incluse în anexa VIII.
Articolul 4
Activele-suport
Cerințele de informare prevăzute la articolul 3 se aplică instrumentelor financiare structurate garantate cu următoarele active-suport:
(a)
ipoteci imobiliare: această categorie de instrumente financiare structurate include instrumentele financiare structurate garantate cu ipoteci imobiliare cu profil de risc „prime” și „non-prime” și cu credite de nevoi personale cu ipotecă. Pentru această categorie de instrumente financiare structurate trebuie publicate pe site-ul instrumentelor financiare structurate informațiile incluse în modelul din anexa I;
(b)
ipoteci comerciale: această categorie de instrumente financiare structurate include instrumente financiare structurate garantate cu împrumuturi pentru achiziționarea de spații comerciale sau de birouri, pentru spitale, pentru azile de bătrâni, pentru spații de depozitare, pentru hoteluri, pentru centre de îngrijiri medicale, împrumuturi industriale și pentru proprietăți multifamiliale. Pentru această categorie de instrumente financiare structurate trebuie publicate pe site-ul instrumentelor financiare structurate informațiile incluse în modelul din anexa II;
(c)
credite acordate întreprinderilor mici și mijlocii: pentru această categorie de instrumente financiare structurate trebuie publicate pe site-ul instrumentelor financiare structurate informațiile incluse în modelul din anexa III;
(d)
credite auto: pentru această categorie de instrumente financiare structurate trebuie publicate pe site-ul instrumentelor financiare structurate informațiile incluse în modelul din anexa IV;
(e)
credite de consum: pentru această categorie de instrumente financiare structurate trebuie publicate pe site-ul instrumentelor financiare structurate informațiile incluse în modelul din anexa V;
(f)
credite pe cardul de credit: pentru această categorie de instrumente financiare structurate trebuie publicate pe site-ul instrumentelor financiare structurate informațiile incluse în modelul din anexa VI;
(g)
contracte de leasing pentru persoane fizice și juridice: pentru această categorie de instrumente financiare structurate trebuie publicate pe site-ul instrumentelor financiare structurate informațiile incluse în modelul din anexa VII.
Articolul 5
Frecvența raportării
(1) Informațiile prevăzute la articolul 3 literele (a) și (d) se publică trimestrial, cel târziu la o lună de la data scadenței pentru plata dobânzii asociate instrumentului financiar structurat în cauză.
(2) Informațiile prevăzute la articolul 3 literele (b) și (c) se publică fără întârziere după emiterea unui instrument financiar structurat.
(3) Pe lângă cerințele prevăzute la alineatele (1) și (2):
(a)
în cazul în care cerințele prevăzute la articolul 17 din Regulamentul (UE) nr. 596/2014 al Parlamentului European și al Consiliului (5) privind utilizarea abuzivă a informațiilor privilegiate și manipularea pieței (abuzul de piață) se aplică în raport cu un instrument financiar structurat, orice informație comunicată în temeiul acestui articol se publică apoi fără întârziere, pe site-ul instrumentelor financiare structurate, de către entitatea raportoare;
(b)
în cazul în care litera (a) nu se aplică, entitatea raportoare publică fără întârziere, pe site-ul instrumentelor financiare structurate, orice schimbare sau eveniment important în oricare dintre situațiile următoare:
(i)
o încălcare a obligațiilor prevăzute în documentele furnizate în conformitate cu articolul 3 litera (b);
(ii)
caracteristici structurale care pot avea o influență semnificativă asupra performanței instrumentului financiar structurat;
(iii)
profilul de risc al instrumentului financiar structurat și al activelor-suport.
Articolul 6
Procedurile de raportare
(1) Entitatea raportoare transmite fișiere de date în conformitate cu sistemul de raportare al site-ului instrumentelor financiare structurate și cu instrucțiunile tehnice care urmează să fie publicate de AEVMP pe site-ul său.
(2) AEVMP publică aceste instrucțiuni tehnice pe site-ul său, până cel târziu la data de 1 iulie 2016.
(3) Entitatea raportoare stochează în format electronic, pe o perioadă de cel puțin cinci ani, fișierele trimise către site-ul instrumentelor financiare structurate și recepționate de către acesta. Entitatea raportoare, emitentul, inițiatorul sau sponsorul pun aceste fișiere la dispoziția autorităților sectoriale competente, în conformitate cu articolul 3 alineatul (1) litera (r) din Regulamentul (CE) nr. 1060/2009, la cererea acestora.
(4) Dacă identifică erori factuale în datele furnizate pe site-ul instrumentelor financiare structurate, entitatea raportoare, emitentul, inițiatorul sau sponsorul corectează datele respective fără întârziere nejustificată.
Articolul 7
Raportarea în perioada cuprinsă între data intrării în vigoare și data punerii în aplicare
(1) În ceea ce privește instrumentele financiare structurate emise în perioada cuprinsă între data intrării în vigoare și data punerii în aplicare a prezentului regulament, emitentul, inițiatorul și sponsorul se conformează cerințelor de raportare prevăzute în prezentul regulament doar în cazul instrumentelor financiare structurate aflate încă în circulație la data punerii în aplicare a prezentului regulament.
(2) Emitentul, inițiatorul și sponsorul nu trebuie să mențină o evidență a informațiilor cerute în temeiul prezentului regulament în perioada cuprinsă între data intrării în vigoare și data punerii în aplicare a acestuia.
Articolul 8
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică începând de la 1 ianuarie 2017.
Cu toate acestea, articolul 6 alineatul (2) se aplică de la intrarea în vigoare a regulamentului.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 septembrie 2014.

Labels: 12
7
2